 ក្រសួង​សុខាភិបាល៖​ ករណី​ជំងឺ​គ្រុនចាញ់​ថយ​ចុះ​៧០​ភាគ​រយ​ ក្នុង​ពេល​៦​ខែ​ដើម​ឆ្នាំ​២០២០
ជំងឺ​គ្រុនចាញ់​ឆ្នាំ​២០២០​​នេះ​ ដែល​មាន​រាយ​ប៉ាយ​ជា​ពិសេស​នៅ​តំបន់​ព្រៃ​ភ្នំ​នៅខេត្ត​កំពង់​ស្ពឺ ​មណ្ឌលគិរី ​រតនគិរី ​ពោធិសាត់ និង​ស្ទឹងត្រែង ​បាន​ថយ​ចុះ​៧០​%។
វ៉ាស៊ីនតោន — ចំនួនករណីជំងឺគ្រុនចាញ់នៅកម្ពុជាបានធ្លាក់ចុះ៧០ភាគរយគឺពីចំនួន១៥១៦៥ករណីក្នុងពេល៦ខែដើមឆ្នាំ២០១៩មកនៅត្រឹមចំនួន៤៥៤០ករណីក្នុងពេល៦ខែដើមឆ្នាំ២០២០នេះ។ នេះបើយោងតាមក្រសួងសុខាភិបាលកម្ពុជា។ សេចក្តីប្រកាសព័ត៌មានរបស់ក្រសួងសុខាភិបាល ចេញផ្សាយនៅថ្ងៃទី១៥ខែកក្កដា បញ្ជាក់បន្ថែមថាមិនមានអ្នកស្លាប់ទេក្នុងករណីជំងឺគ្រុនចាញ់ទាំង៤៥៤០នោះ។ ស្ថានភាពជំងឺគ្រុនចាញ់ឆ្នាំ២០២០នេះមានរាយប៉ាយនៅតំបន់ព្រៃភ្នំ ពិសេសនៅខេត្តកំពង់ស្ពឺ មណ្ឌលគិរី រតនគិរី ពោធិសាត់ និងស្ទឹងត្រែង។ ការប្រកាសរបស់ក្រសួងសុខាភិបាលនេះធ្វើឡើងពីរថ្ងៃក្រោយពីមានការចេញផ្សាយការសិក្សាថ្មីមួយដែលព្រមានថា ជំងឺកូវីដ១៩អាចមានសក្តានុពលធ្វើឲ្យអាក់ខានដល់សេវាកម្មសុខាភិបាលដែលផ្តោតទៅលើជំងឺអេដស៍ របេងនិងគ្រុនចាញ់ក្នុងប្រទេសមានចំណូលទាបនិងមធ្យមនេះ។ ការសិក្សាដែលបានចុះផ្សាយនៅលើទិន្ទានុប្បវត្តិសុខភាពសកល  នេះរកឃើញថា ការអាក់ខានការផ្តល់សេវាកម្មសុខាភិបាលទៅលើជំងឺគ្រុនចាញ់ដោយសារតែការរាតត្បាតនៃជំងឺកូវីដ១៩អាចបណ្តាលឲ្យមានករណីស្លាប់កើនឡើងក្នុងរយៈពេល៥ឆ្នាំទៅមុខទៀត។ មជ្ឈមណ្ឌលសហរដ្ឋអាមេរិកគ្រប់គ្រងនិងបង្ការជំងឺនៅតែដាក់កម្ពុជាស្ថិតក្នុងប្រទេសដែលមានហានិភ័យនៃការឆ្លងជំងឺគ្រុនចាញ់នៅឡើយ ជាពិសេសជំងឺគ្រុនចាញ់ប្រភេទសន្ធំ(P. falciparum)។ ក្រសួងសុខាភិបាលកម្ពុជាលើកឡើងថា ជំងឺគ្រុនចាញ់ប្រភេទសន្ធំនេះមានចំនួន៣៨១ករណីគឺថយចុះ៨០ភាគរយបើធៀបនឹងឆ្នាំ២០១៩៕